**Federica Brignone** (s. 14. heinäkuuta 1990 Milano) on italialainen alppihiihtäjä ja maailmanmestari. Hän edustaa S.C. Courmayeur -seuraa. Hän on voittanut maailmancupin kokonaiskilpailun sekä suurpujottelun ja alppiyhdistetyn maailmancupit. Hän on maailmancupissa voittanut suurpujottelussa, supersuurpujottelussa ja alppiyhdistetyssä yhteensä 25 osakilpailua. Hän on saavuttanut suurpujottelussa olympiahopeaa, olympiapronssia ja kaksi MM-hopeaa sekä alppiyhdistetyssä maailmanmestaruuden ja olympiapronssia.

Arvokilpailut
-------------

Brignone voitti alppiyhdistetyn junioreiden maailmanmestaruuden Garmisch-Partenkirchenissä 2009. Garmisch-Partenkirchenin MM-kisoissa 2011 hän voitti suurpujottelussa hopeaa. Sotšin olympialaisissa 2014 hän sijoittui superalppiyhdistetyssä 11:nneksi. Sankt Moritzin MM-kilpailuissa 2017 hän oli suurpujottelussa neljäs, alppiyhdistetyssä seitsemäs ja supersuurpujottelussa kahdeksas. Pyeongchangin olympialaisissa 2018 hän saavutti pronssia suurpujottelussa, oli kuudes supersuurpujottelussa ja kahdeksas alppiyhdistetyssä. Åren MM-kilpailuissa 2019 hän sijoittui suurpujottelussa viidenneksi, alppiyhdistetyssä kuudenneksi ja supersuurpujottelussa kymmenenneksi. Cortina d’Ampezzon MM-kilpailuissa 2021 hän oli parisuurpujottelussa kuudes ja supersuurpujottelussa kymmenes. Pekingin olympialaisissa 2022 hän saavutti suurpujottelussa hopeaa hävittyään Ruotsin Sara Hectorille 0,28 sekuntia ja alppiyhdistetyssä pronssia sekä sijoittui supersuurpujottelussa seitsemänneksi. Courchevelin / Méribelin MM-kilpailuissa 2023 Brignone voitti alppiyhdistetyn maailmanmestaruuden, saavutti suurpujottelussa hopeaa ja oli supersuurpujottelussa kahdeksas.

Maailmancup
-----------

Maailmancupissa Brignone kilpaili ensimmäisen kerran Lienzissä joulukuussa 2007. Ensimmäisen pistesijansa hän sai oltuaan 21:s Söldenin suurpujottelussa kaudella 2009–2010. Ensimmäisen palkintosijansa hän sai myöhemmin samalla kaudella oltuaan kolmas Aspenin suurpujottelussa. Kaudella 2010–2011 hän sijoittui toiseksi Zwieselin suurpujottelussa. Kaudella 2011–2012 hän oli toinen Lienzin, Kranjska Goran ja Åren sekä kolmas Schladmingin suurpujottelussa. Kaudella 2014–2015 Brignone sijoittui kolmanneksi Aspenin suurpujottelussa.

Kaudella 2015–2016 Brignone voitti kauden avanneen Söldenin suurpujottelun saavuttaen samalla ensimmäisen maailmancupin voittonsa. Aspenin, Åren, Flachaun ja Jasnán suurpujotteluissa hän sijoittui kolmanneksi. Hän voitti samalla kaudella Soldeun supersuurpujottelun. Hän sijoittui maailmancupin kokonaiskilpailussa kahdeksanneksi ja suurpujottelucupissa neljänneksi. Kaudella 2016–2017 hän voitti Plan de Coronesin suurpujottelun. Crans-Montanan alppiyhdistetyissä hän saavutti voiton ja kakkossijan. Squaw Valleyn suurpujottelussa hän sijoittui toiseksi. Aspenissa hän voitti suurpujottelun ja oli supersuurpujottelussa kolmas. Hän sijoittui alppiyhdistetyn maailmancupissa toiseksi, suurpujottelucupissa neljänneksi ja maailmancupin kokonaiskilpailussa viidenneksi.

Kaudella 2017–2018 Brignone voitti Lienzin suurpujottelun ja Bad Kleinkirchheimin supersuurpujottelun. Hän sijoittui Bad Kleinkirchheimissa lisäksi toiseksi syöksylaskussa. Plan de Coronesin suurpujottelussa hän oli kolmas. Hän voitti Crans-Montanan alppiyhdistetyn. Hän sijoittui yhdistetyn cupissa kolmanneksi ja suurpujottelucupissa viidenneksi. Kaudella 2018–2019 hän oli Söldenin suurpujottelussa toinen sekä voitti Killingtonin suurpujottelun ja maailmancupkauden ainoan alppiyhdistetyn Crans-Montanassa. Soldeun supersuurpujottelussa hän oli kolmas. Hän sijoittui maailmancupin kokonaiskilpailussa kuudenneksi ja suurpujottelucupissa viidenneksi.

Brignone sijoittui kaudella 2019–2020 toiseksi Killingtonin suurpujottelussa ja Sankt Moritzin supersuurpujottelussa. Hän voitti Courchevelin suurpujottelun ja Altenmarktin alppiyhdistetyn. Hän jakoi Sestrieren suurpujottelun voiton Petra Vlhován kanssa. Banskon syöksylaskuissa hän sijoittui toiseksi ja kolmanneksi. Hän voitti Roza Hutorin supersuurpujottelun. Garmisch-Partenkirchenin syöksylaskussa hän oli toinen. Hän voitti Crans-Montanan alppiyhdistetyn. La Thulen supersuurpujottelussa hän sijoittui toiseksi. Hän voitti maailmancupin kokonaiskilpailun, suurpujottelun ja alppiyhdistetyn maailmancupit sekä sijoittui supersuurpujottelun cupissa toiseksi ja syöksylaskucupissa kolmanneksi.

Brignone sijoittui kaudella 2020–2021 toiseksi Söldenin ja Courchevelin suurpujottelussa sekä kolmanneksi Val d'Isèren ja Crans-Montanen supersuurpujotteluissa. Hän voitti Val di Fassan supersuurpujottelun. Hän sijoittui supersuurpujottelucupissa toiseksi, suurpujottelucupissa viidenneksi ja maailmancupin kokonaiskilpailussa seitsemänneksi.

Kaudella 2021–2022 Brignone voitti maailmancupin supersuurpujottelun St. Moritzin toisessa kilpailussa, Altenmarkt-Zauchenseessa ja Garmisch-Partenkirchenissä. Suurpujottelun hän voitti Méribelissä ja sijoittui 
toiseksi Lenzerheidessa. Hän voitti supersuurpujottelucupin ja sijoittui maailmancupin kokonaiskilpailussa kolmanneksi.

Kaudella 2022–2023 Brignone sijoittui Kranjska Goran jälkimmäisessä suurpujottelussa toiseksi. Hän voitti Sankt Antonin ensimmäisen supersuurpujottelun ja sijoittui jälkimmäisessä toiseksi. Hän sijoittui Kronplatzin ensimmäisessä suurpujottelussa kolmanneksi. Hän sijoittui Crans-Montanan syöksylaskussa toiseksi. Åren suurpujottelussa ja Soldeun supersuurpujottelussa hän sijoittui toiseksi. Hän oli maailmancupin kokonaiskilpailussa neljäs, supersuurpujottelucupissa toinen ja suurpujottelucupissa viides.

Kaudella 2023–2024 Brignone sijoittui toiseksi Söldenin suurpujottelussa. Hän voitti Tremblantin molemmat suurpujottelut. Sankt Moritzin syöksylaskussa hän sijoittui kolmanneksi. Hän voitti Val d'Iseren supersuurpujottelun. Lienzin suurpujottelussa hän sijoittui toiseksi. Kranjska Goran suurpujottelussa hän sijoittui kolmanneksi. Hän sijoittui toiseksi Crans-Montanan toisessa syöksylaskussa ja ainoassa supersuurpujottelussa. Hän voitti Kvitfjellin toisen supersuurpujottelun. Hän voitti Åren suurpujottelun. Hän voitti Saalbach-Hinterglammin suurpujottelun ja sijoittui toiseksi supersuurpujottelussa. Hän sijoittui toiseksi maailmancupin kokonaiskilpailussa, suurpujottelu- ja supersuurpujottelucupissa sekä viidenneksi syöksylaskucupissa.

### Maailmancupin osakilpailuvoitot

|  |  |  |  |
| --- | --- | --- | --- |
| **Nro** | **Päivämäärä** | **Paikka** | **Laji** |
| 1. | 24. lokakuuta 2015 | Itävalta Sölden | Suurpujottelu |
| 2. | 27. helmikuuta 2016 | Andorra Soldeu | Supersuurpujottelu |
| 3. | 24. tammikuuta 2017 | Italia Kronplatz | Suurpujottelu |
| 4. | 24. helmikuuta 2017 | Sveitsi Crans-Montana | Alppiyhdistetty |
| 5. | 19. maaliskuuta 2017 | Yhdysvallat Aspen | Suurpujottelu |
| 6. | 29. joulukuuta 2017 | Itävalta Lienz | Suurpujottelu |
| 7. | 13. tammikuuta 2018 | Itävalta Bad Kleinkirchheim | Supersuurpujottelu |
| 8. | 4. maaliskuuta 2018 | Sveitsi Crans-Montana | Alppiyhdistetty |
| 9. | 24. marraskuuta 2018 | Yhdysvallat Killington | Suurpujottelu |
| 10. | 24. helmikuuta 2019 | Sveitsi Crans-Montana | Alppiyhdistetty |
| 11. | 17. joulukuuta 2019 | Ranska Courchevel | Suurpujottelu |
| 12. | 12. tammikuuta 2020 | Itävalta Altenmarkt-Zauchensee | Alppiyhdistetty |
| 13. | 18. tammikuuta 2020 | Italia Sestriere | Suurpujottelu |
| 14. | 2. helmikuuta 2020 | Venäjä Roza Hutor | Supersuurpujottelu |
| 15. | 23. helmikuuta 2020 | Sveitsi Crans-Montana | Alppiyhdistetty |
| 16. | 28. helmikuuta 2021 | Italia Val di Fassa | Supersuurpujottelu |
| 17. | 12. joulukuuta 2021 | Sveitsi St. Moritz | Supersuurpujottelu |
| 18. | 16. tammikuuta 2022 | Itävalta Altenmarkt-Zauchensee | Supersuurpujottelu |
| 19. | 30. tammikuuta 2022 | Saksa Garmisch-Partenkirchen | Supersuurpujottelu |
| 20. | 20. maaliskuuta 2022 | Ranska Méribel | Suurpujottelu |
| 21. | 14. tammikuuta 2023 | Itävalta St. Anton | Supersuurpujottelu |
| 22. | 2. joulukuuta 2023 | Kanada Tremblant | Suurpujottelu |
| 23. | 3. joulukuuta 2023 | Kanada Tremblant | Suurpujottelu |
| 24. | 17. joulukuuta 2023 | Ranska Val d'Isere | Supersuurpujottelu |
| 25. | 3. maaliskuuta 2024 | Norja Kvitfjell | Supersuurpujottelu |
| 26. | 9. maaliskuuta 2024 | Ruotsi Åre | Suurpujottelu |
| 27. | 17. maaliskuuta 2024 | Itävalta Saalbach-Hinterglamm | Suurpujottelu |
|

Lähteet
-------

1. 1 2 3 4 5 6 7 8 9 10  Federica Brignone Kansainvälinen hiihtoliitto (FIS).  (englanniksi)

Aiheesta muualla
----------------

* Kuvia tai muita tiedostoja aiheesta **Federica Brignone** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |